정조 3년
己亥六月初一日辰時。上御誠正閣。大臣備局堂上引見入侍時。領議政金尙喆。左議政徐命善。判府事徐命膺。知中樞府事具允鈺。行司直李重祜李徽之。吏曹判書鄭尙淳。行副司直金孝大。江華留守洪樂純。右參贊權噵。禮曹判書鄭光漢。戶曹判書金華鎭。禮曹參判兪彦鎬。訓鍊都正李敬懋。行副司直李衍祥洪國榮。大司成李普行。開城留守李鎭衡。右尹李性源。吏曹參議柳戇。大司諫蔡弘履。右承旨申應顯。副校理尹行元。假注書洪仁浩。記事官徐龍輔李信祜。事變假注書兪任柱。以次進伏訖。尙喆曰。炎熱比酷。數日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。近間連有欠和之節。甚爲悶迫矣。尙喆曰。疚懷之中。値此盛暑。氣候之愆和。必由過慼之致。臣等不勝憂慮矣。上曰。果然矣。尙喆曰。昨日開壙之役。無事爲之。而土色亦好。甚爲多幸矣。上曰。始則有遇石之慮。今見土色之甚好。殊可幸也。尙喆曰。昨日筵中。旣有稟定之事。皇朝典禮。亦多參考之文。其於適輕適重之間。宜有稟達講定之擧矣。上曰。皇朝典禮。卿亦見之乎。尙喆曰。臣亦見之矣。命善曰。皇朝典禮所載之冊名曰。讀禮通考。而其中皇妃墳園。皇太子嬪墓所之文。允合今日之援例矣。上曰。讀禮通考入之。可也。任柱承命持入。上曰。判府事亦見此冊乎。命膺曰。臣亦見之。而臣子浩修。赴燕時持來之冊矣。尙喆曰。取考皇朝典禮。則皇后稱陵。皇妃稱園。太子嬪稱墓。各有品節矣。昨年嘉禮。旣倣皇朝之儀節。則今番喪禮。宜遵皇朝之規例。昨筵左揆之陳稟。誠有所據。且宮號園號。從速稟定然後。多有擧行之事。今日臣等。來會賓廳。卽爲議號。何如。上曰。依爲之。出擧條宮號園號議定時。時原任大臣。政府西壁六曹參判以上。一倂牌招事。榻前定奪。上曰。宮園號旣已議定。則凡干擧行等節。自當稍異於前。而園所象設。應有前例。比墓所。則必有加多矣。尙喆等曰。然矣。尙喆曰。臣等雖甚無似。旣忝是任。則凡於關係國家。保護聖躬之事。區區愚忱。靡不用極。日前因知申許遞事。有所陳箚矣。及承批旨。仰認我殿下體諒之聖慈。而非但政院百事之多不如前。藥院事。尤可悶矣。殿下豈不思從長變通之道乎。臣等之縷縷所陳。非爲其人官職去就而然也。實出於憂愛之衷矣。命善曰。湯劑之封入。已是苟艱。入侍之稀闊。尤多掣肘。奚獨政院事之爲可悶也。伏願聖上。亟思變通之道焉。上曰。入侍等事。不必以官職之有無爲拘。而政院生疎之弊。久則自當諳熟。且業已許解於訓將矣。尙喆命善曰。然則藥院之任。尤爲緊重。所帶藥房提調。則亟先還仍。何如。上曰。此亦不急矣。尙喆曰。臣有區區私悰。敢此冒達矣。前兵判及訓將。則一疏請解。亟蒙允許。孰不仰聖上體下之恩。而顧臣犬馬之齒。已迫桑楡。陳力就刊。亦無其路。累度血懇。終未蒙許解之恩。此固臣忱誠未孚之致。而實不勝抑鬱之心矣。上曰。卿胡爲此言也。訓將辭疏。出於至懇。故予不得不勉從。前兵判則六當都政。亦是罕有之事也。今其一遞。亦非得已也。予非曰。誠意之能孚於大臣。而卿之過謙。每每如此。予實慨然矣。命善曰。轝士大將。例兼捕將。而今番則不得兼帶。事多掣礙云。左邊捕盜大將李柱國。除拜稍久。今姑許遞。何如。上曰。依爲之。出擧條左邊捕盜大將李柱國。今姑許遞事。榻前定奪。上曰。左邊捕盜大將李柱國許遞。代右邊捕盜大將李昌運兼察。出榻敎右邊捕盜大將李昌運。牌招聽傳敎事。榻前定奪。上曰。旣命兼察。而不卽請牌。此承旨甚生疎矣。上曰。推考房承旨入侍。出榻敎任柱召入左承旨金文淳進伏。上曰。兵判事。可悶矣。尙喆命善曰。然矣。本兵之久曠其任。果可悶矣。國榮曰。捕將望。當爲口傳擬入。而兵判病勢。實所難强。且念暑月侍衛之職。尤非此人之可堪矣。上曰。大臣之意亦如此。姑欲許遞矣。上命書傳敎曰。旣知其難强於暑月。不可一味督迫。況侍衛之職。尤難强責。兵曹判書洪樂命許遞。上曰。兵曹判書前望單子入之。任柱承命持入望單。權噵落點。上曰。新除授兵曹判書權噵牌招。傳授命召。出榻敎尙喆命善曰。宣諡時。當有焚黃儀節。此則當據補編中所載者而擧行矣。上曰。然矣。喪禮補編。焚黃儀入之。可也。任柱承命持入。上命應顯。讀焚黃儀。命善曰。領役部長。自前每以禁軍中久勤者差出矣。今番則。何以爲之乎。上曰。今番似可用禁軍矣。國榮曰。領役部將。則欲以臣營所屬。擇其解事之人爲之。似不必以禁軍差出矣。上曰。卿言好矣。依此爲之。可也。命善曰。誌文草圖書。旣已啓下。而宮園號改付標後。更當入啓矣。上曰。唯。上曰。近來政院事。全不修擧。雖以兪洪柱拿處傳旨事言之。傳旨則下於去月卄三日。而始於再昨日捧納囚單。此豈成說之事乎。曾前則雖是細事。諸承旨皆親執擧行。故能免此弊。卽今則院中如此之事。比比有之矣。何承旨爲推考房乎。應顯曰。臣及金文淳宋煥億。連爲推考房矣。上曰。拿處傳旨事。伊時更問於中官。則果與他傳旨混下。而在院承旨。不能卽爲更稟。予甚訝之矣。混下之傳旨。昨日則何以推得乎。應顯曰。果爲搜得於休紙中矣。上曰。院中事如此。誠可悶也。尙喆曰。拿處傳旨。關係不輕。而曠日混置。事極駭然。當該承旨罷職。何如。上曰。依爲之。出擧條當該承旨罷職事。榻前定奪。上曰。他承旨入侍。出榻敎任柱召入同副承旨洪樂彬進伏。尙喆曰。此全羅監司鄭一祥狀啓也。以爲光陽縣松田燒火者。雖是稚毛松。其所延及。至於四五里。則該縣監鄭駿采。不能檢飭之罪。在所難免。依事目論罪事。令廟堂稟處矣。松田失火邑守令。勿論文南武。決棍定式事。旣有先朝丙寅年受敎。其後輒以此奉行。今此光陽縣監鄭駿采。依事目決棍懲後之意。分付。何如。上曰。依爲之。出擧條尙喆曰。此黃海前監司徐有寧狀啓也。以爲本道直路五邑立馬之役。非但載運公卜。專爲緩急運糧。而無編伍檢束之方。元軍及資保合七百五十名。作爲軍卒。轉餉軍官中。擇其五人。爲五哨官。又擇一人爲把總。臨急。則五哨官率其標下。持槍劍護糧卜。把總居中號令。平時則五哨官兼差立馬。別將把總爲都別將。申飭搬運。則昇平緩急。俱爲兩全。五站別將中。例差二窠外。三窠則便作營門私差。空費無用之料布。今若出給此數窠於轉餉廳。從久勤輪差。而五別將料布中。略干收合。則足爲槍劍造備之資。一營將士之願如此。而事係軍制。不敢擅便。至若應行節目。商確磨鍊計料。請令廟堂稟旨。分付矣。此與他軍制變通有異。不過就五站將卒中。弛張變通者。亦無財力之請得。則似不必靳許。而一營將校之願雖如此。五站保卒之必欲樂從。猶未能詳知。新道臣下去後。更加採取物情。商量事勢。如其必可行。則使之狀聞後擧行。何如。上曰。依爲之。出擧條上曰。道臣之啓雖如此。而其中似可有更商者矣。國榮曰。立馬之設。亶爲運卜之具。軍保之類。亦非常聚之兵。雖或備給槍劍。恐不可以得團束之效。而備緩急之用矣。上曰。然矣。前前監司方入侍矣。必有商量者。進奏。可也。性源曰。臣之待罪海藩也。雖未及議到此事。而大抵五站人馬。俱極着實。而若復善爲團束。則尤好矣。尙喆曰。新監司金熤。亦以此議爲便好。而到任後。當有參量啓聞之事云矣。上曰。然則。好矣。尙喆曰。此京畿監司鄭昌聖狀啓也。以爲道內各宮房山直等各名色。元數無定。假托亦多。今春行幸之路。俯詢楊州民瘼。仍下査實狀聞之敎。而宮房痼弊。不獨楊州爲然。實是一路通患。就其中最夥之邑。與楊州同爲槪列于後。亟令廟堂量定額數事爲請矣。各宮房投屬免役之弊。誠如道臣所論。續典及刊冊所載定額外。毋論各宮房各衙門。法外冒入之類。一竝査汰。大君王子公翁主守墓軍。續典亦無定額之事。不可不一番裁定。凡係可存可減者。令本司有司堂上相議。一一釐正草記後。分付道臣。以爲永久遵行之地。何如。上曰。依爲之。出擧條尙喆曰。洪忠水使柳鎭說行營節目。方報備局。而其一。安興原有龜防兵船三隻及伺候舡三隻。則本營戰兵舡。雖仍留本營。若値緩急之時。自當推移取用。不必及今移泊事也。此則事勢誠然。姑令依所報擧行。其一。漕舡點檢。旣已摠察。則指路護送。依他邑例。自地方官限其境擧行。南北去來之舡。毋論公私。一一察飭事也。地方官之指路護送。卽諸道通行之例。使之依此擧行。而至於往來私舡。有異漕舡。不當創無前之例。以啓日後之弊。此則置之。其一。三南漕舡。盡入本營。目下檢察之中。咫尺元山。不必別置護送之官。元山點檢。仍爲革罷事也。蓋聞舡路。不由元山。而皆由安興云。元山點檢。行營移設之後。不免架疊。此則依狀請革罷。其一。安興之兼設守城將。旣有本鎭舊例。且有江都近規。守城將依前仍帶。城操擇日。自本營擧行事也。此則依此施行。其一。水營需米四百石中二百石。自保寧劃送本營。二百石自泰安劃送行營事也。一年之中。半在本營。半在行營。需米之分半劃送。勢亦然矣。依此擧行之意。分付。何如。上曰。依爲之。出擧條上命書傳敎曰。政官牌招開政。樂純曰。統禦營旣屬江華之後。則本營所屬六鎭邊將。雖自臣營書殿最。而至於喬桐府使。則名雖水軍左防禦使。而殿最則例自畿營書之。旣曰。主管之地。而不得與議於考績之際。則烏在其移設之本意乎。臣意則自今以後。喬桐府使。自本營書其殿最似好。故敢此仰達矣。上曰。喬桐爲左防禦。則永宗爲右防禦。而永宗則自江華書之耶。樂純曰。永宗僉使之殿最。畿伯亦書之矣。上曰。今則喬桐永宗。爲江華之左右防營。而獨於殿最。不令江華書之者。似非重體統之意也。尙喆命善曰。然矣。而喬桐旣兼府使。故畿伯似書之矣。上曰。雖兼府使。而防禦營。則屬於統禦營。何可不書其褒貶乎。他道其有可據之例乎。尙喆等曰。他道無可據之例。而統制使亦不書水軍防禦之殿最云矣。上曰。御將似知之矣。統營前例。則何如。敬懋曰。水軍管下。則雖自統營書之。而防禦使殿最之例。果無之矣。上曰。水原廣州。旣屬守摠兩營。則殿最亦無自守摠兩營書之之例乎。尙喆等曰。守摠兩營。亦不書水原廣州矣。上曰。他例則雖如此。而統禦營。旣是舟師大將。則喬桐永宗。不過統禦營之左右營將。豈有爲大將。而不得書營將之殿最者哉。殿最若不書之。則其於節制管束之道。尤不成說。亦豈非名實之倒置乎。尙喆等曰。聖敎至當矣。若有舟師管下之別般名號。則可以書之。而猝難講定。使與畿伯同議。磨勘。似好矣。上曰。同議亦不可矣。旣曰。同議。則亦非專管之事。此亦難矣。國榮曰。如以中軍別將等名號啓下。則似爲順便矣。上曰。喬桐改爲一邊將。則似好。而亦難遽議矣。命善曰。統禦使移設之後。猶爲嘉善升擢之階。則誠過矣。尙喆曰。節制管束。則似不關於殿最與否。而大抵多掣肘之事矣。上曰。然矣。卿等亦更思好樣道理。後日稟定。可也。而予亦當有下敎矣。上曰。沁都褒貶。留守欲在京書之乎。樂純曰。自前亦多在京爲之之例。而臣之卽今情理。不忍遽然下去。故欲在京書之矣。上曰。唯。樂純曰。喬桐所在戰兵舡。各一伺候舡及所屬物力器械。已爲量宜移來。而喬桐府使。連爲遞易。不得相議區處。新府使合有促赴之擧矣。國榮曰。喬桐府使。久未下去。故自多掣礙之端云矣。上曰。然乎。國榮曰。近來亞將。多出外。而喬桐府使李漢昌。又除本職矣。在內亞將。頗甚苟簡。御營中軍適有窠。使該營備擬以入。何如。上曰。依爲之。前此欲爲下敎而未果。前府使白東俊事。極爲放恣。勿罷仍任。可也。出擧條喬桐府使白東俊。勿罷仍任。出榻敎上曰。白東俊事。極爲駭然矣。旣命赴任。則何敢引義於文報間乎。尙喆命善曰。所引之嫌。非徒太過。亦甚駭妄矣。國榮曰。近來中外衙門。皆擁虛簿。而至於禁衛營。可謂軍門中稍實。而臣待罪多年。詳知其裏面矣。除各項無面。各處貸去者。餉色猶可說。而軍色實餘在。不過二萬餘兩。而其中有補軍庫名色。元無一疋木一兩錢捧入之事。而以逋欠之人。永定軍色庫子。使之歲納錢於補軍庫。以爲年年計減云。而厥漢輩。無他推移處。則就軍色元入中。潛偸暗輸。以爲目前彌縫之計。所謂徵逋者。乃所以漸失元數。至於莫可奈何之境。且有假記名色。無論幾兩錢幾同木曰。以假記上下。則設有用於用處。而數餘者。更無還入庫之例。又從以消融之。若如此不已。則不出四五年。該營必不成貌樣而後已。豈不大可寒心乎。臣雖遞職。所嘗耿耿于中者。故及今重記釐正之時。必欲變通釐革。而目下時在。漸無着手處。則來後新捧。便同貯水於無底之甕。臣於公用外。所鳩聚錢穀。其數亦不甚少。且於各司貸去中。抄出其可捧處。如戶曹之八萬二千五百兩。訓局之一萬四千兩。兵曹之二千兩。賑廳之六千八百六十一兩者。是也。其外難捧處及數爻零星者。亦不擧論矣。近日經費匱竭之中。豈可責捧其二三。而自戶曹還送一萬三千兩。訓局三千兩。賑廳三千兩。兵曹二千兩。則合時在二萬餘兩及新所鳩聚者。其數將爲五六萬兩。而此則乃實數也。別作封不動。入庫然後革罷。補軍庫名色。軍餉色庫子。輪回換差。文武從事官。亦定瓜限。每當遞易。時官與吏。互相傳掌。若有逋欠之事。其吏重繩徵逋。其官論以當律。自朝家亦或別遣御史。另加反閱。則今年時在雖如此。該營一年用下後。其所餘剩。如無別般公用。則或萬餘兩。或近萬兩矣。以此計之。不出十餘年。將爲十餘萬兩。其公家之所得。當如何哉。說者或以爲。此時捧債於各衙門。不無掣礙云。而此則不然。在衙門不至大段傷損。在該營實有大段利益。各處錢貨。無非公物。則該營復舊蘇弊之後。還復互用。亦無所妨矣。至於庫子逋欠。當初摘發之時。旣不用法。則今雖追理而。年年徵捧。亦爲添補於軍餉兩色事。方欲成節目擧行。敢此仰達。下詢大臣處之。何如。上曰。大臣之意。何如。尙喆曰。該營救弊之道。依此所請而處之。則當有前頭實效。許施。好矣。命善曰。禁營事。臣亦稔知。所謂補軍庫假記等名色。實爲痼弊。今若革罷此等名色。輪回庫色。論責郞廳。則宜無尾閭之爲弊。可期儲積之漸盛。禁衛一營。當爲富實之局。依此爲之。好矣。上曰。所奏甚好。旣問大臣。以此出擧條。定式施行。可也。出擧條華鎭曰。內氷庫藏氷之意。亶在於闕內各司進排及外朝頒氷等節。而昨年則非但藏氷之縮少。近因炎熱。太半消瀜。所餘無多云。臣意則頒氷一節。姑爲減省似好。故敢達矣。上曰。內氷庫事。予欲一言而未果矣。曾在先朝。使蔡濟恭釐定之後。內氷庫所用。不過公翁主郡縣主親王子頒賜及一年藍染所入若干張而已。間或有別判付取用之時矣。昨今年。則初無一張之別判付。而所藏之氷。尙患不足。豈不可痛乎。華鎭曰。分藥房及外水剌間。則量宜進排。而果無別判付取用之事。然而欠縮常多。甚可悶矣。頒氷之時。不但元數而已。似或有憑藉濫用之事。故致此不足之弊。臣之所達。亦以此也。上曰。當此夏節。減其例頒之氷。則不亦難乎。國榮曰。臣向在藥院。每見下人取來氷丁之時。果不無過數持來之弊。此固可悶。而頒氷之難防。聖敎至當矣。上曰。然矣。華鎭曰。臣之本意。亦非欲永減頒氷。而若於各處持去之時。痛加省察。則似或防尾閭之洩矣。上曰。此事則從容商確。未爲晩矣。華鎭曰。今此園所諸役。一依聖敎。務從省約。而儀仗及輓章等屬。不可無雨備。此則從當磨鍊仰稟矣。上曰。參酌更奏。可也。光漢曰。惠慶宮生辰進賀。當爲磨鍊。而此時不敢循例擧行。何以爲之乎。敢稟。上曰。置之。可也。出擧條弘履所啓。請大靜縣爲奴罪人金壽賢。更令王府設鞫嚴問。依律處斷。上曰。不允。又所啓。請爲奴罪人河翼龍金重得。亟令王府設鞫得情。快正王法。上曰。不允。又所啓。請海南縣爲奴罪人李弘濟。亟令王府設鞫嚴問。上曰。不允。又所啓。請海南縣竄配罪人金載順。亟令王府設鞫嚴問。上曰。不允。又所啓。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。上曰。不允。又所啓。請還寢福氷酌處之命。依律處斷。上曰。不允。又所啓。請海美縣定配罪人申光復。更令王府嚴鞫得情。上曰。不允。又所啓。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。上曰。不允。又所啓。請定配罪人具翼遠。亟寢酌處之命。仍令王府嚴鞫得情。快施當律。上曰。不允。又所啓。請減死安置罪人大燮。亟寢酌處之命。仍令王府設鞫情情。快正王法。上曰。不允。又所啓。請減死罪人弼海。亟寢酌處之命。仍令王府設鞫得情。快正王法。上曰。不允。又所啓。請遠竄罪人安兼濟李宅鎭。亟令王府竝加嚴鞫。期於得情。依律處斷。上曰。不允。又所啓。請恒善支屬。亟命散配。日謙兄弟。竝投絶島。以嚴隄防。上曰。不允。又所啓。請荐棘罪人瑩中。亟令王府設鞫嚴問。快施當律。上曰。不允。又所啓。請亟收放逐罪人鄭遠達。珍島郡定配罪人閔百奮放釋之命。上曰。不允。又所啓。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。上曰。不允。又所啓。請河東府減罪罪人昌鼎。依律處斷。上曰。不允。又所啓。請濟州牧減死定配罪人範聖。依律處斷。上曰。不允。又所啓。請柒原縣定配罪人志遜。更令王府設鞫嚴問。期於得情。上曰。不允。又所啓。請減死定配罪人德秀。亟令王府更加嚴鞫。快正王法。上曰。不允。又所啓。請削黜罪人鄭履煥。絶島安置。上曰。不允。又所啓。請淸川君金鍾正。亟命刊去爵秩。姑先放逐田里。上曰。不允。又所啓。請平海郡殺獄罪人黃師憲。亟收減死之命。更加嚴訊。期於得情。以重償命之典。上曰。不允。又所啓。請定配罪人權翊。亟令王府嚴加刑訊。遠地定配。上曰。不允。又所啓。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。上曰。不允。又所啓。請順海亟令王府刻期發捕。嚴鞫得情。上曰。不允。又所啓。請李璟金默行兪纘柱韓後良金奎五等。亟令王府嚴鞫得情。快伸王章。上曰。不允。又所啓。請申大年。亟施屛裔之典。上曰。不允。又所啓。請定配罪人元幹。亟寢酌處之命。更令王府嚴鞫得情。依律處斷。上曰。不允。又所啓。請亟寢鎭寬。大春酌處之命。更加嚴鞫得情。上曰。不允。措辭竝見上又所啓。合辭之際。引一微嫌。連事違牌。多日闕啓。事甚未安。請違牌兩司諸臺。一倂罷職。上曰。不可以此輕遞言官。不允。又所啓。臣才識蔑劣。本不合於淸朝耳目之任。而以目今兩司違牌請罪矣。及承批旨。臣之所失甚大。何可一刻晏然於臺次乎。請命遞斥臣職。上曰。勿辭。亦勿退待。竝出擧條上命退。諸臣以次退出。上曰。承旨更爲入侍。樂彬進伏。上命書傳敎曰。俄者臺請。雖不允從。更思之。合辭時違牌臺諫。輒請罷職。卽先朝末年。以此習屢勤飭敎者也。不意今日朝廷。復見此等之習。予固不欲索言。大司諫蔡弘履削職。上仍命退。承史退出。